CELEX: 32016R2096
Language: et
Date: 2016-11-30 00:00:00
Title: Komisjoni määrus (EL) 2016/2096, 30. november 2016, millega muudetakse määrust (EL) nr 1254/2009 seoses teatavate kriteeriumidega, mille kohaselt on liikmesriikidel võimalik teha erandeid tsiviillennundusjulgestuse ühistest põhistandarditest ja võtta vastu alternatiivsed julgestusmeetmed (EMPs kohaldatav tekst )

1.12.2016   
            
            
               ET
            
            
               Euroopa Liidu Teataja
            
            
               L 326/7
            
         KOMISJONI MÄÄRUS (EL) 2016/2096,
   30. november 2016,
   millega muudetakse määrust (EL) nr 1254/2009 seoses teatavate kriteeriumidega, mille kohaselt on liikmesriikidel võimalik teha erandeid tsiviillennundusjulgestuse ühistest põhistandarditest ja võtta vastu alternatiivsed julgestusmeetmed
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 11. märtsi 2008. aasta määrust (EÜ) nr 300/2008, mis käsitleb tsiviillennundusjulgestuse ühiseeskirju ja millega tunnistatakse kehtetuks määrus (EÜ) nr 2320/2002, (1) eriti selle artikli 4 lõiget 4,
   ning arvestades järgmist:
   
               (1)
            
            
               Komisjoni määruse (EL) nr 1254/2009 (2) rakendamisel saadud kogemused on osutanud vajadusele täpsustada riskianalüüsi nõuet ja kõnealuses määruses loetletud teatavate lennuliikluskategooriate käitamise liike, et suurendada õigusselgust ja vältida lahknevusi õigusaktide tõlgendamisel.
            
         
               (2)
            
            
               Erandjuhul ja konkreetse lennu eripära arvesse võttes peaks liikmesriikidel olema võimalik teha erandeid massipiirangutest, mis määrusega (EL) nr 1254/2009 on kehtestatud teatavate lennukategooriate suhtes. Need erandid peaksid põhinema konkreetsel riskianalüüsil ja andma selliseid lende vastu võtvatele teistele liikmesriikidele võimaluse nõuda eelteatamist või -heakskiitu.
            
         
               (3)
            
            
               Seepärast tuleks määrust (EL) nr 1254/2009 vastavalt muuta.
            
         
               (4)
            
            
               Käesolevas määruses sätestatud meetmed on kooskõlas määruse (EÜ) nr 300/2008 artikli 19 lõikes 3 nimetatud komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määrust (EL) nr 1254/2009 muudetakse järgmiselt:
   
               1)
            
            
               artikli 1 esimene lause asendatakse järgmisega:
               „Liikmesriigid võivad teha erandeid määruse (EÜ) nr 300/2008 artikli 4 lõikes 1 osutatud ühistest põhistandarditest ja võtta vastu alternatiivsed julgestusmeetmed, millega tagatakse asjaomase pädeva asutuse heakskiidetud riskianalüüsist tulenevalt piisav kaitse lennujaamades või lennujaamade piiritletud aladel, kus liiklus piirdub ühe või mitme järgmise kategooriaga:“;
            
         
               2)
            
            
               artikli 1 punkt 3 asendatakse järgmisega:
               
                           „3)
                        
                        
                           riiklikud ja militaarlennud ning õiguskorra tagamisega seotud lennud;“;
                        
                     
         
               3)
            
            
               artikli 1 punkt 10 asendatakse punktidega 10, 11 ja 12:
               
                           „10)
                        
                        
                           lennud õhusõidukitega, mille suurim stardimass on kuni 45 500 kg ning mis kuuluvad äriühingule, kes kasutab seda oma töötajate ja piletita reisijate või kaupade veoks, et toetada äriühingu äritegevust;
                        
                     
                           11)
                        
                        
                           lennud õhusõidukitega, mille suurim stardimass on kuni 45 500 kg ning mille äriühing on tellinud või mida ta liisib lennuettevõtjalt kirjaliku lepingu alusel oma töötajate ja piletita reisijate või kaupade veoks, et toetada äriühingu äritegevust;
                        
                     
                           12)
                        
                        
                           lennud õhusõidukitega, mille suurim stardimass on kuni 45 500 kg ja mida kasutatakse õhusõiduki omaniku ja piletita reisijate või kaupade veoks.“;
                        
                     
         
               4)
            
            
               artiklile 1 lisatakse järgmine lõik:
               „Kui punktides 10, 11 ja 12 nimetatud lendudeks kasutatakse õhusõidukit, mille suurim stardimass on vähemalt 45 500 kg, võib pädev asutus erandjuhul konkreetsest riskianalüüsist lähtudes teha erandi eespool nimetatud kategooriate suhtes kehtestatud massipiirangutest. Vähemalt 45 500 kg stardimassiga õhusõidukitega tehtavaid lende vastu võtvad liikmesriigid võivad nõuda eelteatamist, mis võib sisaldada riskianalüüsi koopiat või asjaomase liikmesriigi varasemat heakskiitu. Eelteatamise või -heakskiidu nõue esitatakse kirjalikult kõikidele teistele liikmesriikidele.“
            
         Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 30. november 2016
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 97, 9.4.2008, lk 72.
   
      (2)  Komisjoni 18. detsembri 2009. aasta määrus (EL) nr 1254/2009, milles sätestatakse kriteeriumid, mille kohaselt on liikmesriikidel võimalik teha erandeid tsiviillennundusjulgestuse ühistest põhistandarditest ja võtta vastu alternatiivsed julgestusmeetmed (ELT L 338, 19.12.2009, lk 17).